Ondersoek ná groep tiener op video aanrandSkermskoot uit die video Die Kempton Park-polisie aan die Oos-Rand ondersoek ŉ saak van aanranding nadat ŉ groep tieners glo ŉ 16-jarige seun so erg aangerand het dat hy vir twee dae in ŉ koma was. Maroela Media het Vrydag berig ŉ skokkende video het aan die lig gekom van ŉ groep vermeende boelies, vermoedelik van verskeie skole aan die Oos-Rand, wat glo mense na verskillende huise oornooi met die doel om hulle aan te rand. Die video volg onderaan die berig. Isabella Henderson, die 16-jarige slagoffer se ma, het Woensdag aan Maroela Media gesê die aanval het op 21 November plaasgevind, die middag nadat haar seun sy laaste eksamenvak vir die jaar geskryf het. “Hy het ŉ uitnodiging ontvang van ŉ seun wat homself as ŉ vriend voorgedoen het, en wie se naam aan ons bekend is, om ná skool by ŉ huis in die Glen Erasmia-landgoed te gaan kuier,” het Henderson gesê. Haar seun het die uitnodiging aanvaar, min wetend dat hy daar deur ŉ groep van sowat tien tieners ingewag word met die doel om hom aan te rand. Henderson kon sedert haar seun se aanval ŉ paar van dié tieners se identiteite bepaal. Hul name mag egter nie bekend gemaak word nie, aangesien ŉ kriminele aanklag teen hulle aanhangig gemaak is en hulle minderjarig is. “Toe my seun daar aankom het die groep hom in die erf omsingel sodat hy nie kan vlug nie. Een seun het hom met ŉ Apple Sourz-drankbottel gedreig. Hy het probeer om uit die gespanne situasie te kom toe een van die seuns hom skielik uit die bloute in die gesig slaan. Hy is uitgeslaan en was omtrent vir twee ure bewusteloos. Terwyl hy op die grond gelê het, het hulle hom verder aangerand en ook met ŉ knuppel en stok geslaan.” Die tiener was baie deurmekaar toe hy bygekom het. Hy moes aanwysings van vreemdelinge vra om by ŉ winkelsentrum naby sy huis uit te kom, sodat hy van daar kon bepaal hoe om by sy huis uit te kom. Sy ma was tydens die aanval in Durban. Haar vriendin het haar seun hospitaal toe geneem toe hy by die huis opgedaag het. Hy is in die hoësorgeenheid van die hospitaal opgeneem en was vir twee dae lank in ŉ koma. Hy het harsingskudding en ŉ nekbesering opgedoen. Intussen het van die betrokkenes selfoonvideogrepe van die aanval onder mekaar en by hul verskillende hoërskole versprei. Die slagoffer se vriendin het dit in die hande gekry en aan Henderson verskaf. Henderson het op haar beurt speurwerk gedoen en van die vermeende aanvallers geïdentifiseer, waarna sy die inligting aan die polisie verskaf het. Sy het tydens haar ondersoek uitgevind dit is glo die vyfde aanval van sy soort, en die jongste aanval was in Brandwag in Benoni, skaars drie weke voor die aanval op haar seun. “Die groep, wat meisies insluit, gaan glo lukraak deur name op hul selfone vanwaar hulle dan hul slagoffer kies. Hulle nooi die persoon na iemand se huis, waar die kind aangerand word terwyl dit op selfone afgeneem word,” het sy verduidelik. Kapt. Jethro Mtshali, polisiewoordvoerder van die Kempton Park-polisiestasie, het by navraag aan Maroela Media gesê die polisie ondersoek die voorval en bestudeer die inligting wat Henderson aan hulle verskaf het. “Die ouer en die ondersoekbeampte het Dinsdag vergader om meer inligting oor die voorval te bespreek,” het Mtshali gesê. “Die ondersoekbeampte is tans besig om verklarings van die vermeende verdagtes wat uitgewys is, in te samel. Wanneer al die verklarings afgelê is, sal dit na die staatsaanklaer gestuur word, wat sal bepaal watter stappe verder gedoen gaan word.” Hy het gesê die polisie is nie bewus van ander soortgelyke voorvalle nie. “Die ander voorvalle is dalk nie by die polisie aangemeld nie. Ons versoek dat as daar slagoffers van soortgelyke voorvalle is, dat hulle dit dadelik sal aanmeld.” Die video is deur eBlockwatch op YouTube gelaai. WAARSKUWING: Die beeldmateriaal bevat geweld en kan sensitiewe kykers ontstel.